b'\n_START_ARTICLE_\nFahrenheitova temperaturna lestvica\n_START_PARAGRAPH_\nFahrenheitova temperat\xc3\xbarna l\xc3\xa9stvica [f\xc3\xa1renhajtova ~ ~] je lestvica za merjenje temperatur, ki jo je leta 1724 predlagal nem\xc5\xa1ki fizik Daniel Gabriel Fahrenheit. Stopinjo Fahrenheita se ozna\xc4\x8duje z oznako \xc2\xb0F._NEWLINE_Za ni\xc4\x8dlo svoje lestvice je Fahrenheit vzel najni\xc5\xbejo temperaturo, ki jo je lahko ponovljivo dosegel z me\xc5\xa1anico ledu in soli, kot drugo umeritveno to\xc4\x8dko pa je vzel temperaturo \xc4\x8dlove\xc5\xa1kega telesa. Interval med njima je sprva razdelil na 12 enot, pozneje pa vsako od njih na dodatnih 8 enot, torej skupno 96 stopinj. V tej temperaturni lestvici voda zmrzuje pri normalnem zra\xc4\x8dnem tlaku pri 32\xc2\xa0\xc2\xb0F in vre pri 212\xc2\xa0\xc2\xb0F._NEWLINE_Po Fahrenheitovi smrti so odkrili v njegovih meritvah napako, kar bi pomenilo, da bi bili temperaturi tali\xc5\xa1\xc4\x8da in vreli\xc5\xa1\xc4\x8da vode v Fahrenheitovi lestvici pri nekaj druga\xc4\x8dnih \xc5\xa1tevilkah od omenjenih. Namesto tega so raje pre\xc5\xa1tevil\xc4\x8dili lestvico tako, da sta tali\xc5\xa1\xc4\x8de in vreli\xc5\xa1\xc4\x8de vode pri standardnih pogojih ostali pri 32\xc2\xa0\xc2\xb0F in 212\xc2\xa0\xc2\xb0F, pa\xc4\x8d pa je v tej revidirani lestvici temperatura \xc4\x8dlove\xc5\xa1kega telesa nekaj druga\xc4\x8dna: 98,6\xc2\xa0\xc2\xb0F namesto prvotnih 96\xc2\xa0\xc2\xb0F._NEWLINE_Fahrenheitovo lestvico \xc5\xa1e vedno uporabljajo v ZDA in vse manj\xc5\xa1em \xc5\xa1tevilu angle\xc5\xa1ko govore\xc4\x8dih dr\xc5\xbeav, v Evropi in ve\xc4\x8dini sveta pa jo je pri prakti\xc4\x8dni rabi izpodrinila Celzijeva temperaturna lestvica. V termodinamiki pa se ob omenjenih uporablja predvsem absolutna temperaturna lestvica.'